CELEX: 32021R1080
Language: lt
Date: 2021-06-28 00:00:00
Title: Komisijos reglamentas (ES) 2021/1080 2021 m. birželio 28 d. kuriuo dėl 16-ojo, 37-ojo ir 41-ojo tarptautinių apskaitos standartų ir 1-ojo, 3-iojo ir 9-ojo tarptautinių finansinės atskaitomybės standartų iš dalies keičiamas Reglamentas (EB) Nr. 1126/2008, priimantis tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002 (Tekstas svarbus EEE)

2021 7 2   
               
               
                  LT
               
               
                  Europos Sąjungos oficialusis leidinys
               
               
                  L 234/90
               
            
         KOMISIJOS REGLAMENTAS (ES) 2021/1080
         2021 m. birželio 28 d.
         kuriuo dėl 16-ojo, 37-ojo ir 41-ojo tarptautinių apskaitos standartų ir 1-ojo, 3-iojo ir 9-ojo tarptautinių finansinės atskaitomybės standartų iš dalies keičiamas Reglamentas (EB) Nr. 1126/2008, priimantis tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. liepos 19 d. Europos Parlamento ir Tarybos reglamentą (EB) Nr. 1606/2002 dėl tarptautinių apskaitos standartų taikymo (1), ypač į jo 3 straipsnio 1 dalį,
         kadangi:
         
                     (1)
                  
                  
                     Komisijos reglamentu (EB) Nr. 1126/2008 (2) priimti tam tikri tarptautiniai standartai ir aiškinimai, galioję 2008 m. spalio 15 d.;
                  
               
                     (2)
                  
                  
                     2020 m. gegužės 14 d. Tarptautinių apskaitos standartų valdyba (TASV) paskelbė kelias nedideles 16-ojo tarptautinio apskaitos standarto (TAS) „Nekilnojamasis turtas, įranga ir įrengimai“, 37-ojo TAS „Atidėjiniai, neapibrėžtieji įsipareigojimai ir neapibrėžtasis turtas“ ir 3-iojo tarptautinio finansinės atskaitomybės standarto (TFAS) „Verslo jungimai“ pataisas. Tomis pataisomis pateikiama papildomų paaiškinimų, kad standartai būtų taikomi nuosekliau, arba atnaujinamos nuorodos;
                  
               
                     (3)
                  
                  
                     2020 m. gegužės 14 d. TASV, vykdydama reguliaraus tobulinimo procesą, taip pat paskelbė 2018–2020 m. ciklo metinius TFAS patobulinimus. Metiniais patobulinimais siekiama racionalizuoti ir patikslinti esamus standartus. Metinių patobulinimų tikslas – spręsti neskubius, tačiau būtinus klausimus, kuriuos TASV aptarė per projektų ciklą ir kurie susiję su tarptautinių finansinės atskaitomybės standartų nenuoseklumu arba atvejais, kai reikia patikslinti formuluotes. Metiniai patobulinimai apima 41-ojo TAS „Žemės ūkis“, 1-ojo TFAS „Tarptautinių finansinės atskaitomybės standartų taikymas pirmą kartą“ ir 9-ojo TFAS „Finansinės priemonės“ pataisas;
                  
               
                     (4)
                  
                  
                     pasikonsultavusi su Europos finansinės atskaitomybės patariamąja grupe Komisija daro išvadą, kad 16-ojo TAS „Nekilnojamasis turtas, įranga ir įrengimai“, 37-ojo TAS „Atidėjiniai, neapibrėžtieji įsipareigojimai ir neapibrėžtasis turtas“, 41-ojo TAS „Žemės ūkis“, 1-ojo TFAS „Tarptautinių finansinės atskaitomybės standartų taikymas pirmą kartą“, 3-iojo TFAS „Verslo jungimai“ ir 9-ojo TFAS „Finansinės priemonės“ pataisos atitinka Reglamento (EB) Nr. 1606/2002 3 straipsnio 2 dalyje išdėstytus priėmimo kriterijus;
                  
               
                     (5)
                  
                  
                     todėl Reglamentas (EB) Nr. 1126/2008 turėtų būti atitinkamai iš dalies pakeistas;
                  
               
                     (6)
                  
                  
                     šiame reglamente nustatytos priemonės atitinka Apskaitos reguliavimo komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 1126/2008 priedas iš dalies keičiamas taip:
            
                        a)
                     
                     
                        16-asis tarptautinis apskaitos standartas (TAS) „Nekilnojamasis turtas, įranga ir įrengimai“ iš dalies keičiamas, kaip nurodyta šio reglamento priede;
                     
                  
                        b)
                     
                     
                        37-asis TAS „Atidėjiniai, neapibrėžtieji įsipareigojimai ir neapibrėžtasis turtas“ iš dalies keičiamas, kaip nurodyta šio reglamento priede;
                     
                  
                        c)
                     
                     
                        41-asis TAS „Žemės ūkis“ iš dalies keičiamas, kaip nurodyta šio reglamento priede;
                     
                  
                        d)
                     
                     
                        1-asis tarptautinis finansinės atskaitomybės standartas (TFAS) „Tarptautinių finansinės atskaitomybės standartų taikymas pirmą kartą“ iš dalies keičiamas, kaip nurodyta šio reglamento priede;
                     
                  
                        e)
                     
                     
                        3-iasis TFAS „Verslo jungimai“ iš dalies keičiamas, kaip nurodyta šio reglamento priede;
                     
                  
                        f)
                     
                     
                        9-asis TFAS „Finansinės priemonės“ iš dalies keičiamas, kaip nurodyta šio reglamento priede.
                     
                  
         
            2 straipsnis
            Visos įmonės 1 straipsnyje nurodytas pataisas taiko ne vėliau kaip nuo pirmų savo finansinių metų, prasidedančių 2022 m. sausio 1 d. arba vėliau, pradžios.
         
         
            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. birželio 28 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 243, 2002 9 11, p. 1.
         
            (2)  2008 m. lapkričio 3 d. Komisijos reglamentas (EB) Nr. 1126/2008, priimantis tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002 (OL L 320, 2008 11 29, p. 1).
      
      
         
            PRIEDAS
            16-ojo TAS „Nekilnojamasis turtas, įranga ir įrengimai“ pataisos
            37-ojo TAS „Atidėjiniai, neapibrėžtieji įsipareigojimai ir neapibrėžtasis turtas“ pataisos
            3-iojo TFAS „Verslo jungimai“ pataisos
            2018–2020 m. ciklo TFAS metiniai patobulinimai
            
               16-ojo TAS „Nekilnojamasis turtas, įranga ir įrengimai“ pataisos
            
            Taisomi 17 ir 74 straipsniai, įterpiami 20A, 74A, 80D ir 81N straipsniai. 74 straipsnio d punkte pateikti reikalavimai nebuvo pakeisti, bet perkelti į 74A straipsnio a punktą.
            VERTINIMAS PRIPAŽINIMO METU
            ...
            
               Savikainos elementai
            
            ...
            
                     
                        17.
                     
                     
                        Tiesiogiai priskirtinų išlaidų pavyzdžiai yra:
                        ...
                        
                                    e)
                                 
                                 
                                    išlaidos, skirtos testavimui, ar turtas tinkamai veikia (t. y. įvertinimui, ar techninė ir fizinė turto kokybė yra tokia, kad jį galima naudoti prekėms gaminti arba paslaugoms teikti, nuomoti kitiems arba naudoti administraciniais tikslais); ir
                                    ...
                                 
                              ...
                     
                  
                     
                        20A
                     
                     
                        Gabenant nekilnojamąjį turtą, įrangą ir įrengimus į vietą ir užtikrinant, kad jie būtų tokios būklės, kad juos būtų galima naudoti vadovybės numatytu būdu, gali būti sukurti tam tikri objektai (kaip antai, pavyzdžiai, pagaminti testuojant, ar turtas veikia tinkamai). Pajamas iš tokių objektų pardavimo ir tų objektų savikainą ūkio subjektas pagal taikomus standartus pripažįsta pelnu arba nuostoliais. Tų objektų savikainą ūkio subjektas vertina taikydamas 2-ojo TAS vertinimo reikalavimus.
                        ...
                     
                  ATSKLEIDIMAS
            ...
            
                     
                        74.
                     
                     
                        
                           Finansinėse ataskaitose taip pat turi būti pateikiama:
                        
                        ...
                        
                                    b)
                                 
                                 
                                    
                                       išlaidų suma, pripažinta nekilnojamojo turto, įrangos ir įrengimų balansine verte šio turto statybos (gamybos) metu; ir
                                    
                                 
                              
                                    c)
                                 
                                 
                                    
                                       sutartinių įsipareigojimų dėl nekilnojamojo turto, įrangos ir įrengimų įsigijimo suma.
                                    
                                 
                              
                  
                     
                        74A
                     
                     
                        
                           Jei bendrųjų pajamų ataskaitoje nepateikiama atskirai, finansinėse ataskaitose taip pat nurodoma:
                        
                        
                                    a)
                                 
                                 
                                    
                                       iš trečiųjų šalių gautinų kompensacijų dėl nekilnojamojo turto, įrangos ir įrengimų vertės sumažėjimo, praradimo ar perdavimo suma, kuri įtraukta į pelną arba nuostolius, ir
                                    
                                 
                              
                                    b)
                                 
                                 
                                    
                                       pajamų ir sąnaudų, pagal 20A straipsnį įtrauktų į pelną arba nuostolius, sumos, susijusios su sukurtais objektais, kurie nėra ūkio subjekto įprastinės veiklos produkcija, ir į kurią (-ias) bendrųjų pajamų ataskaitos straipsnio (-ių) eilutę (-es) įtraukiamos tokios pajamos ir sąnaudos.
                                    
                                 
                              
                  PEREINAMOJO LAIKOTARPIO NUOSTATOS
            ...
            
                     
                        80D
                     
                     
                        2020 m. gegužės mėn. paskelbtu dokumentu „Nekilnojamasis turtas, įranga ir įrengimai. Pajamos, gautos iki numatyto naudojimo“ pakeisti 17 ir 74 straipsniai ir įterpti 20A ir 74A straipsniai. Ūkio subjektas tas pataisas turi taikyti retrospektyviai, tačiau tik nekilnojamojo turto, įrangos ir įrengimų objektams, kurie yra atgabenti į vietą ir yra tokios būklės, kad juos būtų galima naudoti vadovybės numatytu būdu anksčiausio finansinėse ataskaitose pateikto laikotarpio, kuriuo ūkio subjektas pataisas taiko pirmą kartą, pradžioje ar vėliau. Ūkio subjektas turi pripažinti sukauptą šių pataisų taikymo pirmą kartą poveikį kaip nepaskirstytojo pelno (ar atitinkamai kito nuosavybės komponento) pradinio likučio to anksčiausio pateikiamo laikotarpio pradžioje koregavimą.
                     
                  Įsigaliojimo data
            ...
            
                     
                        81N
                     
                     
                        2020 m. gegužės mėn. paskelbtu dokumentu „Nekilnojamasis turtas, įranga ir įrengimai. Pajamos, gautos iki numatyto naudojimo“ pakeisti 17 ir 74 straipsniai ir įterpti 20A, 74A ir 80D straipsniai. Ūkio subjektas tas pataisas turi taikyti 2022 m. sausio 1 d. arba vėliau prasidedantiems metiniams ataskaitiniams laikotarpiams. Leidžiama taikyti anksčiau. Jeigu ūkio subjektas tas pataisas taiko ankstesniam ataskaitiniam laikotarpiui, jis turi atskleisti tą faktą.
                     
                  
               37-ojo TAS „Atidėjiniai, neapibrėžtieji įsipareigojimai ir neapibrėžtasis turtas“ pataisos
            
            Įterpiami 68A, 94A ir 105 straipsniai ir taisomas 69 straipsnis. 68 straipsnis nekeičiamas, bet įtraukiamas dėl patogumo.
            PRIPAŽINIMO IR VERTINIMO TAISYKLIŲ TAIKYMAS
            ...
            
               Nuostolingos sutartys
            
            ...
            
                     
                        68.
                     
                     
                        Šiame standarte nuostolingos sutartys apibrėžiamos kaip sutartys, pagal kurias prievolių vykdymo neišvengiamos išlaidos viršija tikėtiną ekonominę naudą. Sutarties neišvengiamos išlaidos atspindi mažiausias grynąsias sutarties nutraukimo išlaidas, kurios yra mažesnės už sutarties užbaigimo išlaidas ir bet kokią kompensaciją arba baudas, skiriamas jos neįvykdžius.
                     
                  
                     
                        68A
                     
                     
                        Sutarties vykdymo išlaidos apima tiesiogiai su sutartimi susijusias išlaidas. Tiesiogiai su sutartimi susijusias išlaidas sudaro:
                        
                                    a)
                                 
                                 
                                    papildomos išlaidos, susijusios su tos sutarties vykdymu, pavyzdžiui, tiesioginio darbo ir medžiagų išlaidos, ir
                                 
                              
                                    b)
                                 
                                 
                                    paskirstytos kitos išlaidos, tiesiogiai susijusios su sutarčių vykdymu, pavyzdžiui, paskirstytos nekilnojamojo turto, įrangos ir įrengimų, naudojamų vykdant tą sutartį, nusidėvėjimo sąnaudos.
                                 
                              
                  
                     
                        69.
                     
                     
                        Ūkio subjektas pripažįsta bet kokį nuostolingą sutartį įgyvendinant naudoto turto vertės sumažėjimo nuostolį (žr. 36-ąjį TAS), po to sudaro atskirą atidėjinį.
                        ...
                     
                  PEREINAMOJO LAIKOTARPIO NUOSTATOS
            ...
            
                     
                        94A
                     
                     
                        2020 m. gegužės mėn. paskelbtu dokumentu „Nuostolingos sutartys. Sutarties vykdymo išlaidos“ įterptas 68A straipsnis ir pataisytas 69 straipsnis. Ūkio subjektas tas pataisas turi taikyti sutartims, kurių visų įsipareigojimų jis dar nėra įvykdęs metinio ataskaitinio laikotarpio, kuriuo jis pirmą kartą taiko pataisas, pradžioje (taikymo pirmą kartą data). Lyginamosios informacijos ūkio subjektas tikslinti neturi. Vietoj to ūkio subjektas turi pripažinti sukauptą šių pataisų taikymo pirmą kartą poveikį kaip nepaskirstytojo pelno ar atitinkamai kito nuosavybės komponento pradinio likučio taikymo pirmą kartą datą koregavimą.
                     
                  ĮSIGALIOJIMO DATA
            ...
            
                     
                        105.
                     
                     
                        2020 m. gegužės mėn. paskelbtu dokumentu „Nuostolingos sutartys. Sutarties vykdymo išlaidos“ įterpti 68A ir 94A straipsniai ir pataisytas 69 straipsnis. Ūkio subjektas tas pataisas turi taikyti 2022 m. sausio 1 d. arba vėliau prasidedantiems metiniams ataskaitiniams laikotarpiams. Leidžiama taikyti anksčiau. Jeigu ūkio subjektas tas pataisas taiko ankstesniam ataskaitiniam laikotarpiui, jis turi atskleisti tą faktą.
                     
                  
               3-iojo TFAS „Verslo jungimai“ pataisos
            
            Taisomas 11 straipsnis, o 11 straipsnio išnaša „Finansinių ataskaitų rengimo ir pateikimo pagrindai“ išbraukiama. Taisomi 14, 21, 22 ir 23 straipsniai ir įterpiami 21A, 21B, 21C, 23A ir 64Q straipsniai. Prieš 21A straipsnį įterpiama antraštė ir taisomos po 21 straipsniu ir prieš 22 straipsnį esančios antraštės. 10 straipsnis nekeičiamas, bet įtraukiamas dėl patogumo.
            ĮSIGIJIMO METODAS
            ...
            
               Identifikuojamo įsigyto turto, prisiimtų įsipareigojimų ir visų nekontroliuojamų dalių įsigyjamame ūkio subjekte pripažinimas ir įvertinimas
            
            
               Pripažinimo principas
            
            
                     
                        10.
                     
                     
                        
                           Įsigijimo datą įsigyjantis ūkio subjektas turi pripažinti, atskirai nuo prestižo, identifikuojamą įsigytą turtą, prisiimtus įsipareigojimus ir visas įsigyjamo ūkio subjekto nekontroliuojamas dalis. Identifikuojamam įsigytam turtui ir prisiimtiems įsipareigojimams taikomos 11 ir 12 straipsniuose nustatytos sąlygos.
                        
                     
                  
               Pripažinimo sąlygos
            
            
                     
                        11.
                     
                     
                        Kad galėtų būti pripažinti taikant įsigijimo metodą, identifikuojamas įsigytas turtas ir prisiimti įsipareigojimai įsigijimo datą turi atitikti turto ir įsipareigojimų apibrėžtis, pateiktas „Konceptualiuosiuose finansinės atskaitomybės pagrinduose“. Pavyzdžiui, išlaidos, kurių įsigyjantis ūkio subjektas tikisi, bet nėra įpareigotas ateityje padengti dėl savo plano pasitraukti iš įsigyjamo ūkio subjekto vykdomos veiklos arba nutraukti darbo santykius su įsigyjamo ūkio subjekto darbuotojais ar perkelti juos į kitą vietą, įsigijimo datą nėra įsipareigojimai. Todėl įsigyjantis ūkio subjektas nepripažįsta šių išlaidų kaip įsigijimo metodo taikymo dalies. Tačiau įsigyjantis ūkio subjektas pripažįsta tas išlaidas savo finansinėse ataskaitose, kurios parengiamos po susijungimo, pagal kitus TFAS.
                        ...
                     
                  
                     
                        14.
                     
                     
                        B31–B40 straipsniuose pateikiami nurodymai dėl nematerialiojo turto pripažinimo. 21A–28B straipsniuose nustatyti identifikuojamo turto ir įsipareigojimų tipai, apimantys objektus, kuriems šiame TFAS numatytos pripažinimo principo ir sąlygų ribotos išimtys.
                        ...
                     
                  
               Pripažinimo arba vertinimo principų išimtys
            
            
                     
                        21.
                     
                     
                        Šiame TFAS pateikiamos ribotos pripažinimo ir vertinimo principų išimtys. 21A–31A straipsniuose nustatytas tam tikras turtas ir įsipareigojimai, kuriems taikomos išimtys, ir tų išimčių pobūdis. Įsigyjantis ūkio subjektas turi apskaityti tą turtą ir įsipareigojimus, laikydamasis 21A–31A straipsnių reikalavimų, pagal kuriuos kai kuris turtas ir įsipareigojimai:
                        
                                    a)
                                 
                                 
                                    pripažįstami arba taikant pripažinimo sąlygas kartu su 11 ir 12 straipsnių sąlygomis, arba taikant kitų TFAS reikalavimus, kurie skiriasi nuo taikomo pripažinimo principo ir sąlygų;
                                 
                              
                                    b)
                                 
                                 
                                    vertinami kita suma nei jų tikrosios vertės įsigijimo datą.
                                 
                              
                  
               Pripažinimo principo išimtys
            
            
               
                  Įsipareigojimai ir neapibrėžtieji įsipareigojimai, kuriems taikomas 37-asis TAS arba TFAAK 21-asis aiškinimas
               
            
            
                     
                        21A
                     
                     
                        21B straipsnis taikomas įsipareigojimams ir neapibrėžtiesiems įsipareigojimams, kuriems būtų taikomas 37-asis TAS „Atidėjiniai, neapibrėžtieji įsipareigojimai ir neapibrėžtasis turtas“ arba TFAAK 21-asis aiškinimas „Mokesčiai“, jeigu jie būtų prisiimti atskirai, o ne jungiant verslą.
                     
                  
                     
                        21B
                     
                     
                        „Konceptualiuosiuose finansinės atskaitomybės pagrinduose“ įsipareigojimas apibrėžiamas kaip dabartinė ūkio subjekto prievolė, atsirandanti dėl praeities įvykių, pervesti ekonominį išteklių. Atidėjiniui arba neapibrėžtajam įsipareigojimui, kuriam būtų taikomas 37-asis TAS, įsigyjantis ūkio subjektas turi taikyti 37-ojo TAS 15–22 straipsnius, kad nustatytų, ar įsigijimo datą esama dabartinio įsipareigojimo dėl praeities įvykių. Mokesčiui, kuris patektų į TFAAK 21-ojo aiškinimo taikymo sritį, įsigyjantis ūkio subjektas turi taikyti TFAAK 21-ąjį aiškinimą, kad nustatytų, ar įpareigojantis įvykis, dėl kurio atsiranda įsipareigojimas sumokėti mokestį, įvyko iki įsigijimo datos.
                     
                  
                     
                        21C
                     
                     
                        Dabartinė prievolė, nustatyta pagal 21B straipsnį, gali atitikti 22 straipsnio b punkte pateiktą neapibrėžtojo įsipareigojimo apibrėžtį. Jei taip, tam neapibrėžtajam įsipareigojimui taikomas 23 straipsnis.
                     
                  
               Neapibrėžtieji įsipareigojimai ir neapibrėžtasis turtas
            
            
                     
                        22.
                     
                     
                        37-asis TAS neapibrėžtuosius įsipareigojimus apibrėžia kaip:
                        
                                    a)
                                 
                                 
                                    dėl praeities įvykių galinčią atsirasti prievolę, kurios buvimą patvirtins tik vienas arba daugiau įvyksiančių (arba neįvyksiančių) ne visiškai ūkio subjekto kontroliuojamų neapibrėžtų būsimųjų įvykių, arba
                                 
                              
                                    b)
                                 
                                 
                                    dabartinę prievolę, atsirandančią dėl praeities įvykių, bet nepripažįstamą, nes:
                                    
                                                i)
                                             
                                             
                                                nėra tikėtina, kad šiai prievolei įvykdyti bus reikalingi ekonominę naudą teikiantys ištekliai, arba
                                             
                                          
                                                ii)
                                             
                                             
                                                prievolės suma negali būti pakankamai patikimai nustatyta.
                                             
                                          
                              
                  
                     
                        23.
                     
                     
                        Įsigyjantis ūkio subjektas turi pripažinti įsigijimo datą prisiimtus neapibrėžtuosius verslo jungimo įsipareigojimus, jei tai yra dabartinė prievolė, atsirandanti dėl praeities įvykių, ir galima patikimai nustatyti jos tikrąją vertę. Todėl, priešingai 37-ojo TAS 14 straipsnio b punktui, 23, 27, 29 ir 30 straipsniams, įsigyjantis ūkio subjektas pripažįsta prisiimtus neapibrėžtuosius verslo jungimo įsipareigojimus įsigijimo datą, net jei nėra tikėtina, kad šiai prievolei įvykdyti bus reikalingi ekonominę naudą teikiantys ištekliai. Šio TFAS 56 straipsnyje pateikiamos vėlesnės neapibrėžtųjų įsipareigojimų apskaitos rekomendacijos.
                     
                  
                     
                        23A
                     
                     
                        37-ajame TAS neapibrėžtasis turtas apibrėžiamas kaip dėl praeities įvykių galintis atsirasti turtas, kurio buvimas bus patvirtintas tiktai įvykus arba neįvykus vienam ar daugiau nevisiškai ūkio subjekto kontroliuojamų neapibrėžtų būsimųjų įvykių. Įsigyjantis ūkio subjektas neturi pripažinti neapibrėžtojo turto įsigijimo datą.
                        ...
                     
                  Įsigaliojimo data ir pereinamosios nuostatos
            
               Įsigaliojimo data
            
            ...
            
                     
                        64Q
                     
                     
                        2020 m. gegužės mėn. paskelbtu dokumentu Nuoroda į Konceptualiuosius pagrindus pataisyti 11, 14, 21, 22 ir 23 straipsniai ir įterpti 21A, 21B, 21C ir 23A straipsniai. Tas pataisas ūkio subjektas turi taikyti verslo jungimams, kurių įsigijimo data sutampa su pirmo metinio ataskaitinio laikotarpio, prasidedančio 2022 m. sausio 1 d. arba vėliau, pradžia arba yra vėlesnė. Leidžiama taikyti anksčiau, jeigu tuo pat metu arba anksčiau ūkio subjektas taip pat taiko visas 2018 m. kovo mėn. paskelbtu dokumentu „TFAS pateikiamų nuorodų į Konceptualiuosius pagrindus pataisos“ padarytas pataisas.
                     
                  
               1-ojo TFAS „Tarptautinių finansinės atskaitomybės standartų taikymas pirmą kartą“ pataisa
            
            Įterpiamas 39AG straipsnis, o D priede – D13A straipsnis. Taisomas D1 straipsnio f punktas.
            Įsigaliojimo data
            ...
            
                     
                        39AG
                     
                     
                        2020 m. gegužės mėn. paskelbtais 2018–2020 m. ciklo TFAS metiniais patobulinimais pataisytas D1 straipsnio f punktas ir įterptas D13A straipsnis. Ūkio subjektas tą pataisą turi taikyti 2022 m. sausio 1 d. arba vėliau prasidedantiems metiniams ataskaitiniams laikotarpiams. Leidžiama taikyti anksčiau. Jeigu ūkio subjektas pataisą taiko ankstesniam ataskaitiniam laikotarpiui, jis turi atskleisti šį faktą.
                     
                  
               
                  D priedas
                  
                     Kitų TFAS taikymo išimtys
                  
                  
                     Šis priedas yra neatskiriama TFAS dalis.
                  
                  
                           
                              D1
                           
                           
                              Ūkio subjektas gali pasirinkti taikyti vieną ar daugiau iš šių išimčių:
                              ...
                              
                                          f)
                                       
                                       
                                          sukaupti valiutos kurso pokyčių skirtumai (D12–D13A straipsniai);
                                       
                                    ...
                           
                        
                     Sukaupti valiutos kursų pokyčių skirtumai
                  
                  ...
                  
                           
                              D13A
                           
                           
                              Užuot taikiusi D12 arba D13 straipsnį, patronuojamoji įmonė, kuri naudojasi D16 straipsnio a punkte numatyta išimtimi, gali nuspręsti savo finansinėse ataskaitose visų užsienyje veikiančių ūkio subjektų sukauptus valiutų kursų pokyčių skirtumus vertinti balansine verte, kuri būtų įtraukta į patronuojančiosios įmonės konsoliduotąsias finansines ataskaitas, remiantis patronuojančiosios įmonės TFAS taikymo pradžios data, jeigu nebuvo jokių koregavimų dėl konsolidavimo procedūrų ir dėl poveikio verslo jungimui, kurio metu patronuojančioji įmonė įsigijo patronuojamąją įmonę. Panašų pasirinkimą turi asocijuotoji arba bendroji įmonė, kuri naudojasi D16 straipsnio a punkte nustatyta išimtimi.
                              ...
                           
                        
            
            
               9-ojo TFAS „Finansinės priemonės“ pataisa
            
            Įterpiamas 7.1.9 straipsnis, 7.2.35 straipsnis ir jo antraštė ir B3.3.6A straipsnis. Taisomas B3.3.6 straipsnis. B3.3.6 straipsnyje pateikti reikalavimai nebuvo pakeisti, bet perkelti iš B3.3.6 straipsnio.
            
               7 skyrius. Įsigaliojimo data ir pereinamasis laikotarpis
            
            7.1.   Įsigaliojimo data
            ...
            
                     
                        7.1.9.
                     
                     
                        2020 m. gegužės mėn. paskelbtais 2018–2020 m. ciklo TFAS metiniais patobulinimais įterpti 7.2.35 ir B3.3.6A straipsniai ir pataisytas B3.3.6 straipsnis. Ūkio subjektas tą pataisą turi taikyti 2022 m. sausio 1 d. arba vėliau prasidedantiems metiniams ataskaitiniams laikotarpiams. Leidžiama taikyti anksčiau. Jeigu ūkio subjektas pataisą taiko ankstesniam ataskaitiniam laikotarpiui, jis turi atskleisti šį faktą.
                     
                  7.2.   PEREINAMASIS LAIKOTARPIS
            ...
            
               Pereinamasis TFAS metinių patobulinimų laikotarpis
            
            
                     
                        7.2.35.
                     
                     
                        Ūkio subjektas turi taikyti 2018–2020 m. ciklo TFAS metinius patobulinimus finansiniams įsipareigojimams, kurie keičiami arba iškeičiami metinio ataskaitinio laikotarpio, kuriuo ūkio subjektas pirmą kartą taiko pataisą, pradžioje arba vėliau.
                     
                  
               
                  B PRIEDAS
                  
                     Taikymo nuorodos
                  
                  
                     Šis priedas yra neatskiriama standarto dalis.
                  
                  ...
                  Pripažinimas ir pripažinimo nutraukimas (3 skyrius)
                  ...
                  
                     Finansinių įsipareigojimų pripažinimo nutraukimas (3.3 skirsnis)
                  
                  ...
                  
                           
                              B3.3.6
                           
                           
                              Taikant 3.3.2 straipsnį sąlygos yra iš esmės skirtingos, jei diskontuota pinigų srautų dabartinė vertė pagal naująsias sąlygas, įskaitant visus sumokėtus atlygius, iš kurių atimti visi gauti mokesčiai ir kurie diskontuoti taikant pradinę faktinių palūkanų normą, bent 10 % skiriasi nuo pradinio finansinio įsipareigojimo likusių pinigų srautų diskontuotos dabartinės vertės. Nustatydamas tuos sumokėtus mokesčius, atskaičius gautus mokesčius, skolininkas įtraukia tik tarp skolininko ir skolintojo sumokėtus arba gautus mokesčius, įskaitant kito vardu skolininko arba skolintojo sumokėtus arba gautus mokesčius.
                           
                        
                           
                              B3.3.6A
                           
                           
                              Jei skolos priemonių mainai arba sąlygų pakeitimas apskaitomas kaip išnykimas, visos patirtos sąnaudos arba sumokėti atlygiai pripažįstami išnykimo pelno arba nuostolio dalimi. Jei mainai arba sąlygų pakeitimas neapskaitomas kaip išnykimas, pagal visas patirtas sąnaudas arba sumokėtus atlygius koreguojama įsipareigojimo balansinė vertė ir šios sąnaudos arba atlygiai amortizuojami per likusį pakeisto įsipareigojimo galiojimo laikotarpį.
                              ...
                           
                        
            
            
               41-ojo TAS „Žemės ūkis“ pataisa
            
            Taisomas 22 straipsnis ir įterpiamas 65 straipsnis.
            PRIPAŽINIMAS IR VERTINIMAS
            ...
            
                     
                        22.
                     
                     
                        Ūkio subjektas neįtraukia jokių pinigų srautų, skirtų turtui finansuoti arba išaugintam biologiniam turtui pakartotinai auginti (pavyzdžiui, miško sodinių persodinimo kaina po sodinių išauginimo).
                        ...
                     
                  ĮSIGALIOJIMO DATA IR PEREINAMOSIOS NUOSTATOS
            ...
            
                     
                        65.
                     
                     
                        2020 m. gegužės mėn. paskelbtais 2018–2020 m. ciklo TFAS metiniais patobulinimais pataisytas 22 straipsnis. Tą pataisą ūkio subjektas turi taikyti vertinimui tikrąja verte pirmo metinio ataskaitinio laikotarpio, prasidedančio 2022 m. sausio 1 d. arba vėliau, pradžioje arba vėliau. Leidžiama taikyti anksčiau. Jeigu ūkio subjektas pataisą taiko ankstesniam ataskaitiniam laikotarpiui, jis turi atskleisti šį faktą.